คลังวอนพลาด5พันไม่ต้องมาคลัง เปิดอุทธรณ์ผ่านเว็บสัปดาห์หน้า
คลังเร่งแจง ผู้พลาดสิทธิ์รับ 5,000 บาท รออุทธรณ์ผ่านเว็บไซต์เราไม่ทิ้งกันเท่านั้น ไม่ต้องมากระทรวงเสี่ยงโควิด
13 เม.ย. 2563

จากกรณีที่ผู้ลงทะเบียนขอรับเงินเยียวยาผลกระทบโควิด 5,000 บาท ผ่านเว็บไซต์ www.เราไม่ทิ้งกัน.com ล่าสุดกว่า 27 ล้านคน และได้ตรวจสอบคุณสมบัติแล้ว 7.99 ล้านคน ผ่านเกณฑ์ 1.68 ล้านคน และไม่ผ่าน 4.78 ล้านคน โดยระบบได้ทยอยส่ง SMS แจ้งเมื่อวันที่ 11-12 เม.ย. ที่ผ่านมา
โดยมีรายงานข่าวแจ้งว่า กระทรวงการคลัง เตรียมพื้นที่รับคำร้อง กลุ่มผู้ไม่ได้สิทธิ์ ในวันที่ 14 เม.ย. ที่กระทรวงการคลัง ตั้งแต่ เวลา 08.00 น. นั้น
ล่าสุด นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ผู้ที่ไม่ได้รับสิทธิ์เยียวยา 5,000 บาท ที่จะนัดกันมาที่กระทรวงการคลัง (ศูนย์อาหาร) วันที่ 14 เม.ย.2563 เวลา 8.00 น. ไม่จำเป็นต้องมาที่กระทรวงการคลัง
ทั้งนี้ ระบบเว็บไซต์เราไม่ทิ้งกัน จะมีการเพิ่มปุ่มเพื่อ “อุทธรณ์” ในสัปดาห์หน้า ขอแนะนำให้ทำการอุทธรณ์ด้วยตนเองผ่านระบบ online จะถูกต้องและรวดเร็วที่สุด ระหว่างนี้หากประสงค์จะร้องเรียนเกี่ยวกับมาตรการเยียวยา 5,000 บาทขอให้ติดต่อ call center ของธนาคารกรุงไทย 021111144 (ตลอด 24 ชั่วโมง) หรือ call center ของสำนักงานเศรษฐกิจการคลัง 022739020 (เฉพาะวันและเวลาราชการ)
นอกจากนี้ เพื่อสอดคล้องกับแนวปฏิบัติของศูนย์ covid แห่งชาติที่ไม่ให้คนมารวมตัวอยู่ในสถานที่แห่งเดียวกันจำนวนมาก ถึงแม้จะมีการป้องกันโดยการสวมแมสก์ก็ตาม เพราะมีความเสี่ยงที่จะทำให้เกิดการแพร่ระบาดของเชื้อ covid-19 ได้
ด้านนายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยว่า ตามที่มีกระแสข่าวว่า กระทรวงการคลังเปิดจุดรับร้องทุกข์ให้คนที่ไม่ได้รับเงินเยียวยา 5000 บาทยื่นอุทรณ์ ที่ศูนย์อาหาร กระทรวงการคลังนั้น เรื่องดังกล่าวไม่เป็นความจริง พี่น้องประชาชนไม่จำเป็นต้องมาที่กระทรวงการคลัง เพราะกระทรวงการคลังจะเปิดระบบ “เราไม่ทิ้งกัน” โดยจะมีการเพิ่มปุ่ม “อุทธรณ์” ในสัปดาห์หน้า ขอแนะนำให้ทำการอุทธรณ์ด้วยตนเองผ่านระบบ online เท่านั้น
นายธนกร กล่าวอีกว่า ขอให้ประชาชนเข้าใจว่า รัฐบาลจะดูแลทุกกลุ่ม ทั้งนี้ กระทรวงการคลังจะต้องยึดแนวปฏิบัติของศูนย์ covid แห่งชาติ ที่ไม่ให้คนมารวมตัวอยู่ในสถานที่แห่งเดียวกันจำนวนมาก ถึงแม้จะมีการป้องกันโดยการสวมแมสก์ก็ตาม เพราะมีความเสี่ยงที่จะทำให้เกิดการแพร่ระบาดของเชื้อ covid-19 ได้ ดังนั้น ขอให้พี่น้องประชาชนที่จะยื่นอุทรณ์อย่ามาที่กระทรวง แต่ขอให้ยื่นทางออนไลน์ กระทรวงการคลังจะเข้าไปดูแลเรื่องนี้เพื่อให้พี่น้องประชาชนได้รับการเยียวยาทุกกลุ่ม